《赠何生铁（铁，小字阿黑，镇江人，流寓泰州》
清代·陈维崧

铁汝前来者！曷不学、雀刀龙笛，腾空而化？底事六州都铸错，孤负阴阳炉冶。
气上烛、斗牛分野。
小字又闻呼阿黑，讵王家处仲卿其亚？休放诞，人笞骂。
萧疏粉墨营丘画。
更雕鑱、渐台威斗，鄴宫铜瓦。
不值一钱畴惜汝，醉倚江楼独夜。
月照到、寄奴山下。
故国十年归不得，旧田园总被寒潮打。
思乡泪，浩盈把。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。